b'\n_START_ARTICLE_\nProjekti Azorian\n_START_PARAGRAPH_\nProjekti Azorian (engl. Project Azorian) oli Yhdysvaltain keskustiedustelupalvelu CIA:n salainen operaatio, jonka tarkoituksena oli nostaa neuvostoliittolaisen sukellusvene K-129:n hylky Tyynenmeren pohjasta vuonna 1974. K-129 oli uponnut maaliskuussa 1968, ja sen hylky sijaitsi noin 2\xc2\xa0890 kilometrin p\xc3\xa4\xc3\xa4ss\xc3\xa4 Havaijilta luoteeseen. Meren syvyys uppoamispaikalla on noin 4\xc2\xa0900 metri\xc3\xa4. Operaatiota varten valmistettiin erikoisrakenteinen nostoalus Hughes Glomar Explorer. Miljard\xc3\xb6\xc3\xb6ri Howard Hughesin nimi liitettiin alukseen h\xc3\xa4m\xc3\xa4ystarkoituksessa Hughesin kanssa tehdyn sopimuksen mukaisesti, jotta hankkeen todellinen tavoite ei paljastuisi. Aluksen v\xc3\xa4itettiin osallistuvan Tyynell\xc3\xa4merell\xc3\xa4 vedenalaiseen kaivostoimintaan._NEWLINE_Projekti Azorian oli yksi CIA:n kalleimmista ja salaisimmista operaatioista kylm\xc3\xa4n sodan aikana. Se maksoi noin 800 miljoonaa dollaria (noin nelj\xc3\xa4 miljardia dollaria vuoden 2017 rahanarvolla). Hein\xc3\xa4kuussa 1974 Glomar Explorer alkoi nostaa K-129:n hylky\xc3\xa4, mutta noston aikana hylky hajosi lis\xc3\xa4\xc3\xa4, ja siit\xc3\xa4 saatiin lopulta yl\xc3\xb6s paljon pienempi osa kuin oli ollut tarkoitus. Nostetun osan mukana oli kuitenkin kaksi ydink\xc3\xa4rjell\xc3\xa4 varustettua torpedoa, joten operaatiosta oli hy\xc3\xb6ty\xc3\xa4 Yhdysvaltain tiedustelutoiminnalle. My\xc3\xb6s kuusi vainajaa l\xc3\xb6ytyi. Heille annettiin sotilaalliset kunnianosoitukset ja soitettiin The Star-Spangled Banner sek\xc3\xa4 Neuvostoliiton hymni ennen hautausta takaisin mereen._NEWLINE_Alkuvuodesta 1975 Yhdysvaltain lehdist\xc3\xb6 sai vihi\xc3\xa4 tapahtuneesta, ja uutisoinnin yhteydess\xc3\xa4 CIA:ta vaadittiin avaamaan tapausta koskevat tiedot. Vastauksessaan CIA ei vahvistanut eik\xc3\xa4 kiist\xc3\xa4nyt uutisten paikkansapit\xc3\xa4vyytt\xc3\xa4, ja t\xc3\xa4m\xc3\xa4 vastausmuoto (\xe2\x80\x9dneither confirm nor deny\xe2\x80\x9d) tunnetaan Yhdysvalloissa nyky\xc3\xa4\xc3\xa4nkin nimell\xc3\xa4 Glomar response._NEWLINE_Projekti Azorianista k\xc3\xa4ytet\xc3\xa4\xc3\xa4n toisinaan virheellist\xc3\xa4 nimityst\xc3\xa4 projekti Jennifer. Sekaannus johtuu siit\xc3\xa4, ett\xc3\xa4 operaatiota suunnitteli ja johti tiedusteluviranomaisten ryhm\xc3\xa4, jonka koodinimi oli Jennifer.\n_START_SECTION_\nTapaus fiktiossa\n_START_PARAGRAPH_\nKirjailija William Wingate k\xc3\xa4ytti tapausta aineksena kirjassaan Doneska (engl. Fireplay)._NEWLINE_Elokuvak\xc3\xa4sikirjoittaja Larry McMurtry yritti elokuvaa Nostakaa Titanic! teht\xc3\xa4ess\xc3\xa4 turhaan vedota elokuvaa tuottaneisiin Lew Gradeen ja Martin Stargeriin, jotta elokuvan aihe olisi vaihdettu kertomaan projekti Azorianista. McMurtry piti Clive Cusslerin alkuper\xc3\xa4ist\xc3\xa4 romaania mahdottomana sovittaa elokuvaksi.'